Die Vrystaatse departement van ekonomiese sake, kleinsake-ontwikkeling, toerisme en omgewingsake (Destea) het saam met die Dierebeskermingsvereniging (DBV) die Bloemfontein-dieretuin finaal gesluit. Die oorblywende diere is die afgelope drie weke na hul nuwe tuistes verskuif.

Dit volg nadat die diere vir dae lank nie kos gekry het nie en vyf diere aan die begin van die maand van honger gevrek het.

Reinet Meyer, senior inspekteur by die DBV, sê hulle het sowat 150 diere finaal uit die dieretuin verwyder en in fasiliteite landswyd hervestig. Die DBV het altesaam 5 000 km afgelê om die diere by hul nuwe tuistes te besorg.

Die 11 buffels word egter eers later hervestig. Hulle moet eers drie toetse, onder meer ’n TB-toets, ondergaan voordat hulle verskuif kan word. “Ons steun op donasies van die publiek om omtrent R150 000 in te samel vir hierdie toetse sodat die buffels ook na hul nuwe tuistes kan gaan,” sê Meyer.

Tebogo Maswanganye, inspekteur by die DBV, sê hulle is oorstelp van vreugde om te weet dat die diere nou in ’n beter plek is. “Ons is ook dankbaar vir almal se hulp en ondersteuning met die hervestiging van die diere,” sê Maswanganye.

Destea het in Desember die dieretuin tydelik gesluit omdat die dieretuinoweheid versuim het om aan al die voorgeskrewe vereistes en voorwaardes te voldoen, soos uiteengesit deur die departement. Die dieretuin moes egter steeds toesien dat diere gevoer word.

’n Petisie is reeds verlede jaar begin om die dieretuin eens en vir altyd te sluit. Maroela Media het vroeër berig Nicole Viljoen, omroeper van die gemeenskapsradiostasie Radio Rosestad, en haar mede-omroeper Bernie Naude het in samewerking met die radiostasie handtekeninge van inwoners van die stad gewerf om die dieretuin te sluit.

Naude en Viljoen het die veldtog begin omdat hulle gemeen het die dieretuin is die afgelope jare verwaarloos en hulle wou juis verhoed dat onskuldige diere vrek. “Die sluit van die dieretuin is ’n groot oorwinning. Ons stem is gehoor,” sê Viljoen.